**Budapest Főváros Önkormányzata Közgyűlésének**

**…../2013. (… …) önkormányzati rendelete**

**a fővárosi helyi közutak kezelésének és üzemeltetésének szakmai szabályairól, továbbá az útépítések, a közterületet érintő közmű-, vasút- és egyéb építések és útburkolatbontások szabályozásáról szóló 34/2008. (VII. 15.) Főv. Kgy. rendelet**

**módosításáról**

Budapest Főváros Önkormányzata Közgyűlése az Alaptörvény 32. cikk (2) bekezdésében meghatározott eredeti jogalkotói hatáskörében és a Magyarország helyi önkormányzatairól szóló 2011. évi CLXXXIX. törvény 23. § (4) bekezdés 1. pontjában, valamint a közúti közlekedésről szóló 1988. évi I. törvény 34-43. §-aiban meghatározott feladatkörében eljárva, a közutak igazgatásáról szóló 19/1994. (V. 31.) KHVM rendeletben és a helyi közutak kezelésének szakmai szabályairól szóló 5/2004. (I. 28.) GKM rendeletben foglaltakra is figyelemmel az alábbi rendeletet alkotja:

*1. §*

A fővárosi helyi közutak kezelésének és üzemeltetésének szakmai szabályairól, továbbá az útépítések, a közterületet érintő közmű-, vasút- és egyéb építések és útburkolatbontások szabályozásáról szóló 34/2008. (VII. 15.) Főv. Kgy. rendelet (a továbbiakban: R.) 1. §-a helyébe az alábbi rendelkezés lép:

*„1. §*

*E rendelet hatálya kiterjed Budapest Főváros Önkormányzata (a továbbiakban: Fővárosi Önkormányzat) közigazgatási területén*

1. *a Fővárosi Önkormányzat kezelésében lévő főútvonalak, közutak és közterületek kijelöléséről szóló kormányrendeletben meghatározottak szerint a Fővárosi Önkormányzat kezelésében lévő fővárosi közutakra (ide nem értve a gyorsforgalmi utak Budapest közigazgatási határain belüli szakaszait); és*
2. *a Fővárosi Önkormányzat által Magyarország helyi önkormányzatairól szóló törvényben meghatározottak szerint a főváros teljes területén ellátott forgalomtechnikai kezelői és üzemeltetői, forgalomszervezői feladatokkal érintett valamennyi közútra; továbbá*
3. *valamennyi olyan közútra, amelyek törvényben kijelölt vagyonkezelőjeként a Fővárosi Önkormányzat látja el a közútkezelői feladatokat; valamint*
4. *valamennyi olyan közútra, amelyek vonatkozásában feladat- és hatáskör átadás-átvételi megállapodás alapján a Fővárosi Önkormányzat látja el a közútkezelői feladatokat.”*

*2. §*

(1) A R. 2. § 3. pontja helyébe az alábbi rendelkezés lép:

(A rendelet alkalmazásában)

…

*„3. közút: a gyalogosok és a járművek közlekedésére szolgáló közterület (ennek megfelelően közút a gyalogút, a kerékpárút, valamint a gyalog- és kerékpárút is), ideértve a közút műtárgyát és tartozékát is;*

(2) A R. 2. § 31. pontja helyébe az alábbi rendelkezés lép:

(A rendelet alkalmazásában)

…

*„31. Közútkezelő: a Fővárosi Közgyűlés;”*

(3) A R. 2. § 39. pontja helyébe az alábbi rendelkezés lép:

(A rendelet alkalmazásában)

…

*„39. fővárosi közutak: a Fővárosi Önkormányzat kezelésében lévő főútvonalak, közutak és közterületek kijelöléséről szóló kormányrendelet szerinti fővárosi közutakon kívül az 1. § b)- d) pontjában meghatározott közutak is.”*

*3. §*

A R. 25. § (1) bekezdésében a „Budapest Főváros Közterület-felügyelete” szövegrész helyébe a „*Fővárosi Önkormányzati Rendészeti Igazgatóság*” szöveg lép.

*4. §*

Ez a rendelet a kihirdetést követő 31. napon lép hatályba.

|  |  |
| --- | --- |
| Sárádi Kálmánné dr.  főjegyző | Tarlós István  főpolgármester |

***Indokolás***

***Általános indokolás***

Az egyes ingatlanok fővárosi önkormányzat részére történő átadásával összefüggő törvénymódosításokról szóló 2013. évi LXXIV. törvény alapján a jogszabályban meghatározott ingatlanok 2013. július 1. napjával – az egységes városkép kialakítása és a közlekedés fejlesztése érdekében – e törvény erejénél fogva, vagyonkezelési szerződés kötése nélkül ingyenesen 99 évre a fővárosi önkormányzat vagyonkezelésébe kerülnek. Ennek következtében a törvényben szereplő ingatlanok közül a közutak vonatkozásában azok kezelésének, üzemeltetésének fővárosi rendeleti szinten történő megjelenítése vált indokolttá. Ezen túlmenően felmerül az, hogy egyes – szakmai szempontok alapján meghatározott – kerületi önkormányzat közútkezelésében lévő közutak kapcsán a közútkezelési feladatokat a Fővárosi Önkormányzat láthassa el. Annak érdekében, hogy a kerületi önkormányzatok feladatkörébe tartozó közutakat a Főváros által kezelt közutakkal egyenlő mértékben lehessen kezelni szükséges a fővárosi rendelet módosítása.

A fenti jogszabály valamint a szakmai szempontok rendeleti szinten való beemelésének igénye miatt szükséges a R. módosítása.

***Részletes indokolás***

*Az 1. §-hoz*

A rendelet hatályát határozza meg. Ennek megfelelően a R. hatálya a Fővárosi Önkormányzat kezelésében lévő főútvonalak, közutak és közterületek kijelöléséről szóló 432/2012. (XII. 29.) Korm. rendeletben meghatározott fővárosi közutakra, valamint a Magyarország helyi önkormányzatairól szóló 2011. évi CLXXXIX. törvény 23. § (4) bekezdés 1. pontja alapján a Fővárosi Önkormányzat feladata között a főváros teljes területén a forgalomtechnikai kezelői és üzemeltetői feladatok ellátása, forgalomszervezéssel kapcsolatos feladatokkal érintett közutakra terjed ki, továbbá minden olyan közútra is, amelyekkel kapcsolatban egyébként törvényben kijelölt vagyonkezelőjeként a Fővárosi Önkormányzat látja el a közútkezelői feladatokat, vagy amelyek vonatkozásában feladat- és hatáskör átadás-átvételi megállapodás alapján a Fővárosi Önkormányzat látja el a közútkezelői feladatokat.

*A 2. §-hoz*

A R. hatályának módosítása miatt a rendeletben szereplő fogalmakat pontosítja.

*A 3. §-hoz*

A Budapest Főváros Közterület-felügyelete névváltozása miatt szükséges a R. szövegének pontosítása az igazgatóság új nevének átvezetésével.

*A 4. §-hoz*

A rendelet hatálybalépéséről rendelkezik.

|  |  |
| --- | --- |
| **Budapest Főváros Közgyűlésének 34/2008. (VII. 15.) önkormányzati rendelete a fővárosi helyi közutak kezelésének és üzemeltetésének szakmai szabályairól, továbbá az útépítések, a közterületet érintő közmű-, vasút- és egyéb építések és az útburkolatbontások szabályozásáról**  **Hatályos szöveg** | **Budapest Főváros Közgyűlésének 34/2008. (VII. 15.) önkormányzati rendelete a fővárosi helyi közutak kezelésének és üzemeltetésének szakmai szabályairól, továbbá az útépítések, a közterületet érintő közmű-, vasút- és egyéb építések és az útburkolatbontások szabályozásáról**  **Módosított szöveg** |
| 1. ***§***   E rendelet hatálya kiterjed Budapest Főváros Önkormányzata (a továbbiakban: Fővárosi Önkormányzat) közigazgatási területén lévő  a) valamennyi közútra, azok műtárgyaira és tartozékaira (a továbbiakban együtt: közút), melyekkel kapcsolatban a forgalomtechnikai kezelői és üzemeltetői, forgalomszervezői feladatokat a Magyarország helyi önkormányzatairól szóló törvény alapján a Fővárosi Önkormányzat látja el;  b) külön jogszabályban meghatározott fővárosi közutakra (ide nem értve a gyorsforgalmi utak Budapest közigazgatási határain belüli szakaszait), azok műtárgyaira és tartozékaira (a továbbiakban együttesen: fővárosi közutak), amelyek kezelése, fejlesztése, üzemeltetése a Magyarország helyi önkormányzatairól szóló törvény alapján a Fővárosi Önkormányzat feladata. | ***1. §***  ***E rendelet hatálya kiterjed Budapest Főváros Önkormányzata (a továbbiakban: Fővárosi Önkormányzat) közigazgatási területén***   1. ***a Fővárosi Önkormányzat kezelésében lévő főútvonalak, közutak és közterületek kijelöléséről szóló kormányrendeletben meghatározottak szerint a Fővárosi Önkormányzat kezelésében lévő fővárosi közutakra (ide nem értve a gyorsforgalmi utak Budapest közigazgatási határain belüli szakaszait); és*** 2. ***a Fővárosi Önkormányzat által Magyarország helyi önkormányzatairól szóló törvényben meghatározottak szerint a főváros teljes területén ellátott forgalomtechnikai kezelői és üzemeltetői, forgalomszervezői feladatokkal érintett valamennyi közútra; továbbá*** 3. ***valamennyi olyan közútra, amelyek törvényben kijelölt vagyonkezelőjeként a Fővárosi Önkormányzat látja el a közútkezelői feladatokat; valamint*** 4. ***valamennyi olyan közútra, amelyek vonatkozásában feladat- és hatáskör átadás-átvételi megállapodás alapján a Fővárosi Önkormányzat látja el a közútkezelői feladatokat.*** |
| ***2. §*** | ***2. §*** |
| A rendelet alkalmazásában | A rendelet alkalmazásában |
| …  3. közút: a gyalogosok és a járművek közlekedésére szolgáló közterület (ennek megfelelően közút a gyalogút, a kerékpárút, valamint a gyalog- és kerékpárút is);  …  31. fővárosi közútkezelő (Közútkezelő): a fővárosi közutak vonatkozásában - jogszabályban meghatározott esetekben - a Fővárosi Közgyűlés;  …  39. fővárosi közutak: a külön jogszabályban meghatározott sugár- és gyűrűirányú közutak, kiemelt forgalmú vagy országos közúti közlekedésben fontos szerepet játszó főútvonalak, a Fővárosi Önkormányzat tulajdonában álló helyi közutak, valamint valamennyi olyan - külön jogszabályban meghatározott - közút, amelynek tulajdonosa vagy a vagyonkezelője a közút kezelésével a Fővárosi Önkormányzatot, vagy a Fővárosi Önkormányzat által a közutak fenntartására, fejlesztésére és a fejlesztéssel összefüggő üzemeltetésre alapított költségvetési szervet vagy olyan gazdálkodó szervezetet bíz meg, amelyben a Fővárosi Önkormányzat 100%-os tulajdoni részesedéssel rendelkezik, vagy e gazdálkodó szervezet 100%-os tulajdonában álló gazdálkodó szervezet. | …  3. közút: a gyalogosok és a járművek közlekedésére szolgáló közterület (ennek megfelelően közút a gyalogút, a kerékpárút, valamint a gyalog- és kerékpárút is), **ideértve a közút műtárgyát és tartozékát is**;  …  **31. Közútkezelő: a Fővárosi Közgyűlés,**  …  **39. fővárosi közutak: a Fővárosi Önkormányzat kezelésében lévő főútvonalak, közutak és közterületek kijelöléséről szóló kormányrendelet szerinti fővárosi közutakon kívül az 1.§ b)- d) pontjában meghatározott közutak is.”** |
| ***3. §***  25. § (1) Az üzemeltető szakfelügyeleti tevékenység keretében végzi ellenőrző tevékenységét. Az üzemeltető az engedélyezett és a folyamatban lévő összes munkáról - beleértve a rendkívüli igénybevétel bejelentéseket is - nyilvántartást vezet. A munkákat az üzemeltető rendszeresen - indokolt esetben Budapest Főváros Közterület-felügyelete és a rendőrség bevonásával - ellenőrzi | ***3. §***  25. § (1) Az üzemeltető szakfelügyeleti tevékenység keretében végzi ellenőrző tevékenységét. Az üzemeltető az engedélyezett és a folyamatban lévő összes munkáról - beleértve a rendkívüli igénybevétel bejelentéseket is - nyilvántartást vezet. A munkákat az üzemeltető rendszeresen – indokolt esetben **Fővárosi Önkormányzati Rendészeti Igazgatóság** és a rendőrség bevonásával – ellenőrzi |